二十六日下山觀勝業寺禹柏偃卧地上分爲九枝
作者：項安世
朝代：宋

paragraphs: 人言禹時柏，是否何必研。
要知是古物，少亦逾千年。
盤盤九龍子，脊尾何蜿蜒。
疎髯挾雷雨，瘦骨含風烟。
居然負世望，淡苦依老禪。
紛披苔蘚中，偃息魚鼓邊。
不知億萬人，饑餓長呼天。
我欲箋上帝，六丁呼使前。
九龍分九州，各值所治田。
膏澤皆要足，陰晴無敢愆。
如此豈不善，天心應謂然。